CELEX: 32020D0793
Language: el
Date: 2020-06-12 00:00:00
Title: Απόφαση (ΕΕ) 2020/793 του Συμβουλίου της 12ης Ιουνίου 2020 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Περιφερειακής Διοικούσας Επιτροπής της Κοινότητας Μεταφορών όσον αφορά ορισμένα διοικητικά θέματα και θέματα προσωπικού και τη διατύπωση δημοσιονομικών κανόνων για την Κοινότητα Μεταφορών

17.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 193/11
               
            
         ΑΠΟΦΑΣΗ (ΕΕ) 2020/793 ΤΟΥ ΣΥΜΒΟΥΛΙΟΥ
         της 12ης Ιουνίου 2020
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Περιφερειακής Διοικούσας Επιτροπής της Κοινότητας Μεταφορών όσον αφορά ορισμένα διοικητικά θέματα και θέματα προσωπικού και τη διατύπωση δημοσιονομικών κανόνων για την Κοινότητα Μεταφορών
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Συνθήκη ίδρυσης της Κοινότητας Μεταφορών («η ΣΚΜ») υπογράφηκε από την Ένωση σύμφωνα με την απόφαση (ΕΕ) 2017/1937 του Συμβουλίου (1). Εγκρίθηκε εξ ονόματος της Ένωσης στις 4 Μαρτίου 2019 με την απόφαση (ΕΕ) 2019/392 του Συμβουλίου (2) και τέθηκε σε ισχύ την 1η Μαΐου 2019.
                  
               
                     (2)
                  
                  
                     Η Περιφερειακή Διοικούσα Επιτροπή συστάθηκε από την ΣΚΜ για τη διαχείριση και την ομαλή εφαρμογή της ΣΚΜ. Η ΣΚΜ απαιτεί η Περιφερειακή Διοικούσα Επιτροπή να θεσπίζει κανόνες για τις συνθήκες εργασίας του προσωπικού της Μόνιμης Γραμματείας της Κοινότητας Μεταφορών, καθώς και να εκδώσει απόφαση στην οποία καθορίζεται η διαδικασία για την εκτέλεση του προϋπολογισμού και για την παρουσίαση και τον έλεγχο των λογαριασμών.
                  
               
                     (3)
                  
                  
                     Η Περιφερειακή Διοικούσα Επιτροπή πρέπει σύντομα να εκδώσει αποφάσεις σχετικά με τους κανόνες ταξιδιού που αφορούν το προσωπικό της Κοινότητας Μεταφορών, σχετικά με τους κανόνες για την επιστροφή των εξόδων στα οποία υποβάλλονται οι εξωτερικοί εμπειρογνώμονες της μόνιμης γραμματείας της Κοινότητας Μεταφορών που καλούνται να συμμετάσχουν στις συνεδριάσεις της, καθώς και σχετικά με τους δημοσιονομικούς κανόνες και τη διαδικασία για τον έλεγχο των λογαριασμών που ισχύουν έναντι της Κοινότητας Μεταφορών.
                  
               
                     (4)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Περιφερειακής Διοικούσας Επιτροπής, δεδομένου ότι οι εν λόγω αποφάσεις είναι αναγκαίες για την εύρυθμη λειτουργία της Μόνιμης Γραμματείας της Κοινότητας Μεταφορών και θα είναι δεσμευτικές για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ευρωπαικής Ένωσης στο πλαίσιο της Περιφερειακής Διοικούσας Επιτροπής η οποία συστάθηκε από τη Συνθήκη που ίδρυσε την Κοινότητα Μεταφορών, σχετικά με τους κανόνες ταξιδιού που αφορούν το προσωπικό της Κοινότητας Μεταφορών, σχετικά με τους κανόνες για την επιστροφή των εξόδων στα οποία υποβάλλονται οι εξωτερικοί εμπειρογνώμονες που καλούνται να συμμετάσχουν στις συνεδριάσεις της Κοινότητας Μεταφορών, καθώς και σχετικά με τους δημοσιονομικούς κανόνες και τις διαδικασίες ελέγχου των λογαριασμών που ισχύουν έναντι της Κοινότητας Μεταφορών βασίζεται στα σχέδια αποφάσεων της Περιφερειακής Διοικούσας Επιτροπής (3).
            Οι εκπρόσωποι της Ευρωπαικής Ένωσης στο πλαίσιο της Περιφερειακής Διοικούσας Επιτροπής μπορούν να συμφωνήσουν σε ελάσσονες αλλαγές στα εν λόγω σχέδια αποφάσεων χωρίς περαιτέρω απόφαση του Συμβουλίου.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 12 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Απόφαση (EE) 2017/1937 του Συμβουλίου, της 11ης Ιουλίου 2017, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης για την ίδρυση της Κοινότητας Μεταφορών (ΕΕ L 278 της 27.10.2017, σ. 1).
         
            (2)  Απόφαση (ΕΕ) 2019/392 του Συμβουλίου, της 4ης Μαρτίου 2019, σχετικά με τη σύναψη, εξ ονόματος της Ευρωπαϊκής Ένωσης, της Συνθήκης για την ίδρυση της Κοινότητας Μεταφορών (ΕΕ L 71 της 13.3.2019, σ. 1).
         
            (3)  Βλέπε έγγραφο ST 8100/20 σε http://register.consilium.europa.eu.